Amnesty International: u Kini prošle godine pogubljeno najmanje 470 ljudi
Međutim - kako kaže Piers Bannister iz ove organizacije - taj bi broj mogao biti znatno veći
Prošle godine, vlasti u 24 države izvršile su smrtnu kaznu nad više od tisuću i 500 osoba. Najviše je smrtnih kazni izvršeno u Kini. Oko tri tisuće ljudi osuđeno je na smrtnu kaznu i čeka pogubljenje, u 51 državi svijeta. Ovo su podaci iz nedavno objavljenog godišnjeg izvješća Amnesty International o smrtnoj kazni u svijetu. Ova organizacija, koja prati poštivanje ljudskih prava širom svijeta, navodi da je zemlja s najvećim brojem pogubljenja Kina. Tamo je prošle godine pogubljeno najmanje 470 ljudi. No, stvarni broj pogubljenih od strane države vjerojatno je mnogo veći – kaže Piers Bannister iz Amnesty Internationala: "Državni podaci o broju osuđenih na smrti i broju pogubljenih su u Kini državna tajna tako da nitko zapravo ne zna koliko je ljudi pogubljeno. Slično je i u Mongoliji i Vijetnamu – njihove vlade također o tome uopće ne žele govoriti. Za nas je to problem, pogotovo kada je riječ o Kini, domaćinu Olimpijskih igara. Mi je pozivamo da bude poštena i da otvoreno kaže koliko je ljudi tamo osuđeno na smrtnu kaznu i koliko ih je zaista pogubljeno." Osim Kine, najviše pogubljenja je bilo u Iranu, Saudijskoj Arabiji, Pakistanu i Sjedinjenim Državama. Na tih pet zemalja otpada 88 posto svih poznatih slučajeva pogubljenja iz prošle godine. U Sjedinjenim su Državama 2007. pogubljene 42 osobe. U mnogim zemljama, ljudi na ovaj način gube život za kaznena djela koja se u većini svijeta ne kažnjavaju oštrim kaznama. U Iranu se ljudi pogubljuju i zbog bračne nevjere. U Sjevernoj je Koreji jedan direktor tvornice bio pogubljen zbog toga što je neovlašteno sa službenog telefona zvao inozemstvo, zbog toga što je u tvornici zaposlio svoju djecu te zbog toga što je u natječaju za direktora zatajio svoje klasno podrijetlo. Organizacija Amnesty International zalaže se da se smrtna kazna ukine u svim zemljama. Opća skupština Ujedinjenih naroda prošle je godine glasala o tom pitanju – za ukidanje su se izjasnile 104 zemlje, a protiv ukidanja 54. Trend ide u prilog ukidanju smrtne kazne, no otpora je još dosta – kaže Piers Bannister: "Protiv ukidanja su vrlo otvoreno bile zemlje poput Botswane, Vijetnama i Kine. Međutim, činjenica je da se u većini zemalja – pa i o onima gdje zakoni predviđaju smrtnu kaznu – ta kazna ne izriče. Prošle su godine pogubljenja izvršena u 24 države – to znači da u većini zemalja svijeta nisu. U zemljama Sjeverne i Južne Amerike, pogubljenja je bilo samo u Sjedinjenim Državama. U Europi – samo u Bjelarusu. Od 53 zemlje u Africi, izvršenja smrtne kazne bilo je u tek sedam. Kampanja protiv smrtne kazne je uspješna, ali ona se prakticira još uvijek u razmjerno velikom broju država." Amnesty International poziva sve zemlje da se ponašaju u skladu s voljom većine članica Ujedinjenih Naroda te da ukinu smrtnu kaznu.